Diari Oficial de la Generalitat Valenciana


Sumari del DOGV 6648, del 10-11-2011 (2011/11800)

ORDE 27/2011, de 7 de novembre, de la Conselleria d'Educació, Formació i Ocupació, per la qual es dicten normes per a facilitar el dret al vot en les eleccions al Congrés dels Diputats i al Senat, que tindran lloc el dia 20 de novembre de 2011, als treballadors per compte d'altri que en eixa data no disfruten de descans setmanal.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2011/11/07/27/dof/vci/html**

### Dades del document

Número de DOGV
:   6648

Data del DOGV
:   10-11-2011

Secció del DOGV
:   I. DISPOSICIONS GENERALS

Número del document
:   2011/11496


Data del document
:   07-11-2011

Organisme emissor
:   Conselleria d'Educació, Formació i Ocupació

Tipus de document
:   Ordre

Descriptors 

:   * eleccions generals
    * legislació
    * dret de vot
    * jornada de treball

ORDE 27/2011, de 7 de novembre, de la Conselleria d'Educació, Formació i Ocupació, per la qual es dicten normes per a facilitar el dret al vot en les eleccions al Congrés dels Diputats i al Senat, que tindran lloc el dia 20 de novembre de 2011, als treballadors per compte d'altri que en eixa data no disfruten de descans setmanal. [2011/11236]  
Convocades les eleccions a les cambres del Congrés i del Senat pel Reial Decret 1329/2011, de 26 de setembre (BOE número 232, de 27 de setembre de 2011), del cap de l'Estat, és procedent complir el que disposa el Reial Decret 605/1999, de 16 d'abril, modificat pel Reial Decret 1382/2002, de 20 de desembre, de regulació complementària de processos electorals, que establix que les comunitats autònomes, previ acord amb els delegats del Govern, adoptaran les mesures necessàries en relació amb l'horari laboral del dia de les eleccions perquè els electors que treballen eixe dia puguen disposar de fins a quatre hores lliures retribuïdes per a l'exercici del dret al vot.  
  
En conseqüència, rebudes les competències en matèria laboral en virtut de l'article 55.1 de la Llei Orgànica 5/1982, d'1 de juliol, de l'Estatut d'Autonomia de la Comunitat Autònoma Valenciana, modificat per la Llei Orgànica 1/2006, de 10 d'abril, d'Estatut d'Autonomia, en relació amb el Reial Decret 4105/1982, de 29 de desembre, sobre traspàs de funcions i servicis de l'Estat a la Comunitat Valenciana, i d'acord amb el Decret 98/2011, de 26 d'agost, del Consell, pel qual s'aprova el Reglament Orgànic i Funcional de la Conselleria d'Educació, Formació i Ocupació, previ acord amb la Delegació del Govern a la Comunitat Valenciana i a proposta de la Direcció General de Treball, Cooperativisme i Economia Social de la Conselleria d'Educació, Formació i Ocupació de la Generalitat, s'adopten les següents disposicions respecte a l'horari laboral del diumenge 20 de novembre de 2011 i els permisos retribuïts corresponents als treballadors que treballen eixe dia.  
  
Per això,  
  
  
ORDENE  
  
Article únic. Règim de permisos  
1. Permisos retribuïts per als treballadors que participen com a electors:  
a) Treballadors l'horari de treball dels quals no coincidisca amb el d'obertura de les meses electorals o que ho faça per un període inferior a dos hores: en estos casos no tindran dret a permís retribuït.  
b) Treballadors l'horari de treball dels quals coincidisca en dos o més hores i menys de quatre amb l'horari d'obertura de les meses electorals: tindran un permís retribuït de dos hores.  
c) Treballadors l'horari de treball dels quals coincidisca en quatre o més hores i menys de sis amb l'horari d'obertura de les meses electorals: tindran un permís retribuït de tres hores.  
d) Treballadors l'horari de treball dels quals coincidisca en sis o més hores amb l'horari d'obertura de les meses electorals: tindran un permís retribuït de quatre hores.  
e) Els treballadors que treballen el dia 20 de novembre de 2011 lluny del seu domicili habitual o en altres condicions de les quals es derive una dificultat per a exercir el dret de sufragi eixe dia, tindran dret a substituir el permís anterior per un permís d'idèntica naturalesa destinat a formular personalment la sol·licitud del certificat acreditatiu de la seua inscripció en el Cens que preveu l'article 72 de la Llei Orgànica 5/1985, de 19 de juny, en la redacció donada per la Llei 18/1994, de 30 de juny, del Règim Electoral General, modificada per la Llei Orgànica 6/1992, de 2 de novembre. La duració del permís es calcularà en funció dels mateixos criteris assenyalats anteriorment d'acord amb els horaris d'obertura de les oficines de correus.  
  
En tots els supòsits anteriors quan, per tractar-se de treballadors contractats a temps parcial, realitzen una jornada inferior a l'habitual en l'activitat, la duració del permís abans indicat es reduirà en proporció a la relació entre la jornada de treball que realitzen i la jornada habitual dels treballadors contractats a temps complet en la mateixa empresa.  
  
Correspondrà a l'empresa la distribució, basant-se en l'organització del treball, del període en què els treballadors disposen del permís per a acudir a votar.  
2. Permís retribuït per a treballadors que tinguen la condició de presidents o vocals de les meses electorals, interventors i apoderats.  
  
En el cas de presidents, vocals i interventors tindran dret a un permís retribuït durant tota la jornada laboral corresponent al dia de la votació, i de cinc hores en la jornada corresponent al dia immediatament posterior. Quan es tracte d'apoderats, el permís només correspondrà a la jornada corresponent al dia de la votació.  
Si algun dels treballadors compresos en este apartat ha de treballar en el torn de nit en la data immediatament anterior a la jornada electoral, l'empresa, a petició de l'interessat, haurà de canviar-li el torn a l'efecte de poder descansar la nit anterior al dia de la votació.  
  
3. Les reduccions de jornada com a conseqüència dels permisos previstos en el Reial Decret 3605/1999, de 16 d'abril, indicades en els apartats anteriors, no suposaran una minva de la retribució que per tots els conceptes van obtindre els treballadors, i servirà com a justificació adequada, als efectes del que establix l'article 37.3.d de l'Estatut dels Treballadors, la presentació de certificat de vot o, si és el cas, l'acreditació de la mesa electoral corresponent.  
  
  
DISPOSICIONS ADDICIONALS  
  
Primera. Limitació de gasto  
La implementació i el posterior desplegament d'esta orde no podrà tindre cap incidència en la dotació de tots i cada un dels capítols de gasto assignats a la Conselleria d'Hisenda i Administració Pública, i en tot cas s'haurà d'atendre amb els mitjans personals i materials de la conselleria competent per raó de la matèria.  
  
Segona. Aplicació d'estes regles als funcionaris  
Les regles sobre concessió de permisos retribuïts que conté la present orde seran així mateix aplicables als funcionaris al servici de les administracions públiques, d'acord amb la normativa específica que siga aplicable.   
  
DISPOSICIÓ FINAL  
  
Única. Entrada en vigor  
La present orde entrarà en vigor l'endemà de la publicació en el Diari Oficial de la Comunitat Valenciana.  
  
València, 7 de novembre de 2011  
  
El conseller d'Educació, Formació i Ocupació,  
JOSÉ CISCAR BOLUFER


Còpia Permalink ELI